**ΜΟΥΣΙΚΟ ΣΧΟΛΕΙΟ ΚΑΡΔΙΤΣΑΣ**

**ΠΡΟΓΡΑΜΜΑ ΣΧΟΛΙΚΗΣ ΔΡΑΣΤΗΡΙΟΤΗΤΑΣ**

**Κατηγορία: Πολιτιστικών Θεμάτων**

**Σχολικό έτος 2016-17**

**Τίτλος προγράμματος: «Ο Δημόκριτος πάει Αθήνα: ταξίδι στον χρόνο διαμέσου των Επιστημών και των Τεχνών»**

**Υπεύθυνος εκπαιδευτικός: Ευθύμιος Κουφογιάννης, ΠΕ02**

**Συμμετέχοντες εκπαιδευτικοί: Γεώργιος Ντερέκας, ΠΕ020, Χρυσούλα Μπαντράνη, ΠΕ02.50**

**Αξιολογική έκθεση πεπραγμένων**

**Δομή – συγκρότηση ομάδας εργασίας**

Η αφόρμηση της ενασχόλησης με το συγκεκριμένο θέμα ήταν το ενδιαφέρον των μαθητών να γνωρίσουν τον αρχαίο Έλληνα φιλόσοφο, τον Δημόκριτο και μέσα απ’ αυτόν τους τόπους στους οποίους έζησε και τα αντικείμενα των ερευνών του στις θετικές επιστήμες. Ξεκινώντας από τα Άβδηρα της Θράκης και καταλήγοντας να διδάξει στην Αθήνα, ο Δημόκριτος έθεσε τη σφραγίδα του στην εξέλιξη των θετικών επιστημών.

Το πρόγραμμα εντάσσεται στη θεματολογία: Ο πολιτισμός συναντά τις επιστήμες, τις τέχνες, τη φιλοσοφία.
Ιστορία (γεγονός, θέμα, πρόσωπο, περίοδος, είδη, πηγές, τέχνες, μαρτυρίες, αρχαιολογία, το χθές ως έμπνευση, Η/Υ κ.λ.π.), θετικές επιστήμες (Αστρονομία, Φυσική, Μαθηματικά, κ.λ.π.).

Μετά από διεξοδική συζήτηση με τους μαθητές έγιναν τα εξής βήματα: Διερεύνηση του θέματος. Δημιουργία ομάδων εργασίας. Δημιουργία πλάνου εργασίας κάθε ομάδας. Ενημέρωση γύρω από τις δυνατότητες αναζήτησης πληροφοριακού υλικού. Θεματικές ενότητες. Στη συνέχεια έγιναν: Έρευνα και συλλογή πληροφοριακού υλικού. Κατηγοριοποίησή του, και παρουσίαση στις υπόλοιπες ομάδες των μαθητών. Διατύπωση προβληματισμών και στοχασμός. Ανατροφοδότηση.

**Εκπαιδευτική επίσκεψη**

Επίσης, πραγματοποιήθηκε εκπαιδευτική επίσκεψη στην Αθήνα την Παρασκευή, 10-02-2017. Συμμετείχαν εικοσιπέντε περίπου μαθητές της β’ και γ’ γυμνασίου με συνοδούς τους καθηγητές που «έτρεξαν» το πρόγραμμα.

Η αποστολή το πρωί της Παρασκευής επισκέφθηκε το ερευνητικό κέντρο «Δημόκριτος» όπου υπήρξε ενημέρωση με οπτικοακουστικό υλικό για τις δραστηριότητες του Κέντρου όπως και αναλυτική περιγραφή του πυρηνικού αντιδραστήρα. Ακολούθησαν ερωτήσεις των μαθητών για τις ποικίλες εφαρμογές των ερευνητικών δραστηριοτήτων που επηρεάζουν την καθημερινή μας ζωή όπως η ηλεκτρομαγνητική ακτινοβολία των κινητών τηλεφώνων, κ.λ.π.

Επόμενος σταθμός ήταν η Εθνική Μετεωρολογική Υπηρεσία, στην οποία οι υπεύθυνοι στρατιωτικοί της αεροπορίας εξήγησαν αναλυτικά τον τρόπο πρόγνωσης των καιρικών φαινομένων και ξενάγησαν τους μαθητές στο πάρκο όπου είναι εγκατεστημένα κάποια μετεωρολογικά όργανα.

Το απόγευμα η αποστολή επισκέφθηκε το Εθνικό Αστεροσκοπείο που βρίσκεται στο Θησείο. Εκεί οι μαθητές και οι συνοδοί τους καθηγητές πληροφορήθηκαν για την ιστορία του Αστεροσκοπείου και το κτίριο που το στεγάζει. Το πιο εντυπωσιακό ήταν η περιγραφή του Μηχανισμού των Αντικυθήρων, του πρώτου υπολογιστή χρόνου της αρχαιότητας, αντίγραφο του οποίου βρίσκεται στο Αστεροσκοπείο.

**Μεθοδολογία Υλοποίησης**

Κατά τη διάρκεια υλοποίησης του Προγράμματος χρησιμοποιήθηκε η βιωματική επικοινωνιακή διδασκαλία (μέθοδος Project). Επίλυση προβλήματος (επισήμανση - ανάλυση - υπόθεση σχεδίου δράσης). Επισκόπηση απόψεων (επεξεργασία υλικού-μελέτη ιστορικών πηγών-αυτοψία). Βιωματική μέθοδος (έρευνα). Διεπιστημονικότητα / διαθεματικότητα (σύνδεση του προγράμματος με διάφορα γνωστικά αντικείμενα).

Επίσης έγιναν:

1. Ιστορική έρευνα για την περιοχή μέσω βιβλιογραφίας και αναζήτησης σε βιβλιοθήκες και στο διαδίκτυο.

2. Επιτόπια έρευνα-επαλήθευση πληροφοριών που έχουν συλλεγεί.

3. Ομαδοσυνεργατική μέθοδος.

4. Μελέτη και ερμηνεία του υλικού, διεξαγωγή συμπερασμάτων.

5. Καταγραφή και αποτύπωση δεδομένων μέσα από κατάλληλα δομημένα φύλλα εργασίας

6. Δημιουργική αξιοποίηση της βιωματικής εμπειρίας.

7. Ανατροφοδότηση μέσα από παραγωγή έντυπου και ηλεκτρονικού υλικού

**Επίτευξη στόχων**

Οι μαθητές σε ικανοποιητικό βαθμό πέτυχαν να:

* Να ασκηθούν στην απόκτηση γνώσεων και στην ανάπτυξη πρωτοβουλιών μέσα από ομαδοσυνεργατικές δραστηριότητες.
* Να ανιχνεύσουν οι ίδιοι πληροφορίες και να προσεγγίσουν κριτικά τις πηγές των πληροφοριών αναπτύσσοντας την αυτενέργεια.
* Να κατανοήσουν ότι ο κόσμος στον οποίο ζουν είναι αποτέλεσμα μια εξελικτικής πορείας με υποκείμενα δράσης τους ανθρώπους.
* Να εξασκηθούν στη χρήση των ΤΠΕ και στην αξιοποίηση των διαθέσιμων ψηφιακών πόρων ώστε να παράγουν δικό τους έργο.
* Να οικοδομήσουν τη γνώση αναλαμβάνοντας κεντρικό και ενεργητικό ρόλο στη μαθησιακή διαδικασία.
* Να ασκηθούν στην πολύπλευρη και πολυπρισματική προσέγγιση της ιστορίας μέσα από τον εντοπισμό και τη σύγκριση ιστορικών πηγών στο διαδίκτυο.
* Να προσεγγίσουν διαθεματικά τα γεγονότα αξιοποιώντας την Ιστορία και τις Θετικές Επιστήμες.

**Διάχυση αποτελεσμάτων**

Ενημερωτικά σημειώματα στους γονείς

Δημοσίευση στις τοπικές εφημερίδες της Καρδίτσας με εντυπώσεις των παιδιών από τις δράσεις

Ανάρτηση στο διαδίκτυο